<classify> SERIKALI imeshauri wawekezaji kuzingatia ujenzi wa viwanda ambavyo vitatumia malighafi zinazozalishwa hapa nchini na si vinginevyo.Hayo yalisemwa mjini Kibaha jana na Makamu wa Rais, Samia Suluhu Hassan wakati akifungua maonesho ya viwanda yanayofanyika kwenye uwanja wa Sabasaba, Picha ya Ndege. Samia alisema kuwa baadhi ya rasilimali ni zile zitokanazo na kilimo na madini ambazo ni za kipekee.Tuhimize uanzishwaji wa viwanda ambavyo vitatumia rasilimali zilizopo hapa nchini ili kuepukana na malighafi za nje ambazo zitasababisha gharama za uzalishaji kuwa kubwa, alisema Samia.Alisema kuwa ili kutekeleza tafsiri ya kuwa nchi ya viwanda na uchumi wa kati ifikapo 2025 lazima sekta wezeshi zitekeleze wajibu wake. Uchumi wa kati unategemea sana uwepo wa viwanda na sekta wezeshi zinapaswa kuwajibika ipasavyo, hata hivyo jambo la kufurahisha tumeona sekta hizo zinavyoshiriki ikiwemo za miundombinu ya barabara, gesi, maji, umeme na mawasiliano, alisema Samia.Aidha alisema kuwa Watanzania wanapaswa kupenda vitu vyao vinavyotengenezwa ndani ya nchi ili kuviunga mkono kwani soko la kwanza ni la ndani. Mafanikio ya viwanda yanaleta faida kubwa ikiwa ni pamoja na kodi na ajira na tunafurahi kuona baadhi ya bidhaa zimetengenezwa na kuandikwa made in Tanzania na bidhaa zina viwango vya juu kuzidi hata bidhaa zinazotoka nje ya nchi, alisema Samia.Alibainisha: Suala la utunzaji wa mazingira, lazima pia liwe la kipaumbele ili kunusuru ustawi wa nchi kwani tumeona baadhi ya sehemu mashimo makubwa ambayo ni vema yakafukiwa au kupandwa miti. Wawekezaji wanaotengeneza bidhaa zinazofanana wasipigane vita waliachie soko ndilo litakaloamua, alisema Samia.  <topic>: kitaifa 